‘ไทย เทลโค’ บริษัทเสือนอนกิน.?
ดราม่าร้อนเหตุการณ์คลื่นดีแทคล่มเมื่อกลางสัปดาห์ก่อนช่วงชี้เป็นชี้ตายลงทะเบียนโครงการคนละครึ่งเฟส 2 จำนวน 5 ล้านสิทธิไม่ทันจางหาย...อยู่ ๆ วันก่อนดาราสาวภรรยาเจ้าสัวคนดังก็ออกมาคอมเมนต์ถึงกรณีดังกล่าว ทำให้เกิดกระแสดราม่าร้อนฉ่าขึ้นอีกครั้ง...
22 ธ.ค. 2563

สำนักข่าวรัชดา
ดราม่าร้อนเหตุการณ์คลื่นดีแทคล่มเมื่อกลางสัปดาห์ก่อนช่วงชี้เป็นชี้ตายลงทะเบียนโครงการคนละครึ่งเฟส 2 จำนวน 5 ล้านสิทธิไม่ทันจางหาย…อยู่ ๆ วันก่อนดาราสาวภรรยาเจ้าสัวคนดังก็ออกมาคอมเมนต์ถึงกรณีดังกล่าว ทำให้เกิดกระแสดราม่าร้อนฉ่าขึ้นอีกครั้ง…
เจ้าสัวคนที่ว่าไม่ใช่ใครที่ไหน แต่เป็นเจ้าสัวบุญชัย เบญจรงคกุล ซึ่งนั่งเป็นประธานกรรมการบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC นั่นเอง
อ้าว…โครงสร้างผู้ถือหุ้นใหญ่ DTAC เป็นกลุ่มเทเลนอร์ แต่ทำไมเจ้าสัวบุญชัยนั่งเป็นประธานกรรมการกันละเนี่ย..?
แถมถ้าไปไล่ดูโครงสร้างผู้ถือหุ้น DTAC 8 อันดับแรกก็ไม่ปรากฏชื่อเจ้าสัวบุญชัยซะด้วยซ้ำ…
จะว่าเป็นเพราะเจ้าสัวบุญชัยเคยเป็นอดีตเจ้าของ DTAC มาก่อน แล้วกลุ่มเทเลนอร์เกรงอกเกรงใจ เลยให้นั่งเป็นประธานกรรมการต่อ ก็ไม่น่าจะใช่ มันผิดวิสัยธรรมเนียมฝรั่งหัวแดง…
พอไปสืบเสาะลัดเลาะ ก็ถึงบางอ้อ...เมื่อพบเจ้าสัวบุญชัยก็ถือหุ้นใหญ่ DTAC เหมือนกัน แต่ถือผ่านบริษัทที่ชื่อว่า บริษัท ไทย เทลโค โฮลดิ้งส์ จำกัด สัดส่วน 22.43% ซึ่งเป็นผู้ถือหุ้นใหญ่อันดับ 2 ของ DTAC
ถึงว่าไม่มีชื่อเจ้าสัวบุญชัยติด 1 ใน 10 ผู้ถือหุ้นใหญ่…แต่กลับได้นั่งเก้าอี้ประธานกรรมการ DTAC ซะงั้น..!!
ที่น่าสนใจมากกว่านั้น พอไปสืบเสาะข้อมูลบริษัท ไทย เทลโค โฮลดิ้งส์ ก็ไม่ธรรมดา เป็นบริษัทที่ก่อตั้งเมื่อวันที่ 13 ต.ค. 2548 ด้วยทุนจดทะเบียน 196 ล้านบาท เพื่อลงทุนในหลักทรัพย์หุ้นเป็นหลัก
หันไปดูผลประกอบการช่วง 7 ปีย้อนหลัง..โอ้วมายก้อดดด กำไรดี๊ดี…ปี 2556 มีรายได้รวม 2,857 ล้านบาท กำไรสุทธิปาไป 2,369 ล้านบาท อัตรากำไรสุทธิ 82.94% ปี 2557 มีรายได้รวม 2,428 ล้านบาท กำไรสุทธิ 1,983 ล้านบาท อัตรากำไรสุทธิ 81.69% ปี 2558 มีรายได้รวม 2,523 ล้านบาท กำไรสุทธิ 2,071 ล้านบาท อัตรากำไรสุทธิ 82.08% ปี 2559 มีรายได้รวม 501 ล้านบาท กำไรสุทธิ 285 ล้านบาท อัตรากำไรสุทธิ 56.84%
ส่วนปี 2560 เกิดสะดุดยอดหญ้า รายได้รวมเหลือแค่ 2 ล้านบาท พลิกมาขาดทุนสุทธิ 184 ล้านบาท อัตรากำไรสุทธิ -9,184% ปี 2561 มีรายได้รวม 665 ล้านบาท กำไรสุทธิ 471 ล้านบาท อัตรากำไรสุทธิ 70.82% และปี 2562 มีรายได้รวม 672 ล้านบาท กำไรสุทธิ 446 ล้านบาท อัตรากำไรสุทธิ 66.46%
บริษัทนี้ไม่ได้ทำธุรกิจอะไรเลย แค่ลงทุนในหุ้น DTAC อย่างเดียว…
นี่แหละเสือนอนกินขนานแท้..!!
ซึ่งคงไม่มีธุรกิจไหนให้กำไรงามอย่างนี้แล้วละมั้ง…น่าอิจฉาจริง ๆ
ก็ไม่รู้ว่าการที่ภรรยาสุดเลิฟของเจ้าสัวบุญชัยออกมาพูดไล่แขกแบบนี้ จะทำให้กำไร DTAC หดหายไปมากน้อยแค่ไหน..?
เปิดงบไตรมาส 4 ออกมาคงได้รู้กัน…
แต่งานนี้คนที่ออกอาการเซ็งเป็ดสุด ๆ คงไม่ใช่ใครที่ไหน…ถ้าไม่ใช่กลุ่มเทเลนอร์ และนักลงทุนที่มีหุ้น DTAC ติดอยู่ในพอร์ต…
…อิ อิ อิ…